和永叔晉祠詩
作者：梅堯臣
朝代：宋

paragraphs: 并州古來稱近胡，山雄氣壯民足儲。
山根晉水發源處，平若皎鑑潛决疎。
漸流漸急不可測，以至𤂆𤂆鳴清渠。
豈惟俯可見毛髮，況乃了了看龜魚。
下溉平田幾百頃，稻苗𥝧䅉曾不枯。
興亡莫問隨水遠，廟深草樹空扶疎。
伊君持節過其下，愛此佳趣聊停車。
北望故城無舊物，泱漭野色連丘墟。
已向風前聽好鳥，只畏落日聞蒼狐。
晉人須識漢使美，冉冉青髯似綠蒲。